**Balatonföldvár VÁROS ÖNKORMÁNYZATa**

**8623 Balatonföldvár, Petőfi Sándor utca 1.**

**Tel: 84-540-330. Fax: 540-332. E-mail: pgmh@balatonfoldvar.hu**

**ELŐTERJESZTÉS**

**Balatonföldvár Város Önkormányzatának Képviselőtestülete**

**2021. szeptember 23. napján tartandó ülésére**

Előterjesztést készítette: Mikóné Fejes Ibolya aljegyző

Az előterjesztés tárgya: Közterület elnevezése

Döntéshozatal: Egyszerű többséggel

Tárgyalás: Nyilvános ülésen

Véleményezésre, tárgyalásra megkapja: Humán Bizottság

***Tisztelt Képviselőtestület!***

Az önkormányzat tulajdonában lévő balatonföldvári 1292/21 – 1292/24 hrsz-ú ingatlanok értékesítésére irányuló eljárás során felmerült a csatlakozó, Radnóti Miklós utcából nyíló közút elnevezésének szükségessége.

2021. év márciusában az önkormányzat eljárást folytatott a Szivattyú parknak nevezett közterület hivatalos elnevezése iránt. A lakossági javaslattételi felhívásra beérkezett javaslatok között szerepelt a Szabó Lőrincről történő elnevezésre vonatkozó javaslat. A képviselőtestület, munkaértekezletén végül a park elnevezése tárgyában egyik beérkezett javaslat mellett sem foglalt állást, azonban a javaslatokban szereplő elnevezések felhasználhatók a későbbiekben, más közterületek elnevezése során, így a jelenlegi eljárás során is.

A közterületek elnevezésének részletszabályait **Balatonföldvár Város Önkormányzata Képviselőtestületének a közterületek elnevezéséről és a házszámozás szabályairól szóló 12/2013.(X.28.) önkormányzati rendelet** állapítja meg:

„3. §

(1) Minden közterületet el kell nevezni. A közterületek nevének megállapítása és megváltoztatása Balatonföldvár Város Önkormányzata Képviselő-testületének hatáskörébe tartozik.

(2) Az újonnan létesített közterület nevét, a létrejöttét követő egy éven belül kell megállapítani.

(3) Közterület elnevezését a megállapításától számított 10 éven belül nem lehet megváltoztatni.

(4) A lakótelkek épületei közötti ún. szerviz utakat, továbbá a mezőgazdasági célú és lakónépességet nem érintő dűlőutakat nem szükséges elnevezni.

…

4. §

(1) A közterület elnevezésénél, figyelemmel kell lenni Balatonföldvár város jellegére, történelmére, hagyományaira, földrajzi sajátosságaira. Az elnevezés lehetőleg utaljon a közterületnek a községen belüli elhelyezkedésére, és helytörténeti vonatkozásaira.

(2) A város közigazgatási területén, több azonos elnevezésű közterület nem lehet.

(3) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

6. §

(2) A közterületnév megállapítását vagy megváltoztatását kezdeményezheti:

a) a polgármester,

b) a jegyző,

c) a képviselő-testület bizottsága,

d) a helyi önkormányzat képviselője,

e) Balatonföldvár város közigazgatási területén bejelentett lakcímmel rendelkező állampolgár,

f) Balatonföldvár város közigazgatási területén ingatlannal, székhellyel, telephellyel rendelkező természetes, vagy jogi személy.

(3) A beérkezett javaslatokat a képviselő-testület Humán Bizottsága véleményezi.

…

7. §

Az elnevezésre vonatkozó előterjesztést legalább két fordulóban kell tárgyalni, és a két forduló között legalább 15 napra közzé kell tenni a HONLAPON és a TV-ben. Az elnevezéssel kapcsolatban benyújtott észrevételeket is a képviselő-testület elé kell terjeszteni.”

A park vonatkozásában érkezett elnevezési javaslat a következő indokolást tartalmazza:

*„Szabó Lőrinc (1900-1957.) az egyik legnagyszerűbb magyar költő. Éppen 100 éve, 1921-ben járt először Balatonföldváron, és a továbbiakban is gyakran megfordult a településen. Kedves verse az 1942-ben írt „A földvári vadgesztenyefákhoz” című alkotás. Egyek legnagyszerűbb verse pedig „A földvári mólón” című alkotása, és az elnevezendő park közel is van a mólóhoz. Szabó Lőrinc neve nincs „túlhasználva”, mint mondjuk Petőfi, Kossuth, József Attila stb. Nem a közelmúlt (esetleg megosztó) személyisége. Politikailag támadhatatlan, semleges személy. Személyisége példamutató lehet mindenkinek. Nincsen elnevezve róla sem közterület, sem intézmény, se semmi…”*

Megjegyezzük e mellett, hogy Szabó Lőrinc személyének és munkásságának emlékét a József Attila utca 17. számú épületen ( Durcy-villa ) elhelyezett emléktábla őrzi. 1950-ben íródott, harmadik, Balatonföldvár ihlette verse a „Balatonföldvár” címet viseli.

A Humán Bizottság, 7/2021.(VIII.24.) határozatával, a közterület elnevezését a következő határozati javaslatnak megfelelően támogatta.

*Határozati javaslat:*

*Balatonföldvár Város Önkormányzatának Képviselőtestülete, figyelemmel Balatonföldvár város jellegére, történelmére, hagyományaira, az 1292/2 hrsz-ú ingatlan Szabó Lőrinc utcának történő elnevezését-, a közterület elnevezése iránti eljárás előterjesztés szerinti folytatását támogatja.*

Balatonföldvár, 2021. szeptember 15.

**Holovits György Huba**

polgármester

Törvényességi ellenőrzésre bemutatva:

Ellenjegyezte:

…………………………………...

Köselingné dr. Kovács Zita jegyző